ພວກ​ນັກ​ລົບ ລັດຖະບານ​ຊົ່ວຄາວ ຂອງ​ລີ​ເບຍ ໂຈມ​ຕີ​​ເມືອງ​ Sirte ອີກ
ພວກ​ນັກ​ລົບ ​ທີ່​ນິຍົມ​ກາດ​ດາ​ຟີ ​ໄດ້​ຖືກຕີ​ຕ້ອນ ​​ເຂົ້າໄປ​ຢູ່​ໃນ ​ເຂດ​ນ້ອຍໆ​ເຂດ​ນຶ່ງ​ ຂອງ​ເມືອງ Sirte ໂດຍກຳລັງ ລັດຖະບານຊົ່ວຄາວ
ພວກນັກຕໍ່ສູ້ຂອງລັດຖະບານຊົ່ວຄາວຂອງລີເບຍ ຫລາຍຮ້ອຍຄົນ ໄດ້ເປີດສາກທໍາ ການໂຈມຕີຕໍ່ເມືອງ Sirte ແຄມທະເລ ນຶ່ງມື້ຫລັງຈາກທີ່ກ່າວວ່າ ພວກເຂົາເຈົ້າໄດ້ ເຂົ້າຍຶດເອົາເມືອງ Bani Walid ຊຶ່ງເປັນທີ່ໝັ້ນສຸດທ້າຍອີກແຫ່ງດຽວ ຂອງພວກທີ່ ຈົງຮັກພັກດີຕໍ່ອະດີດຜູ້ນໍາ Moammar Gadhafi ພວກນັກລົບທີ່ນິຍົມກາດດາຟີ ໄດ້ຖືກຕ້ອນເຂົ້າໄປຢູ່ໃນເຂດນ້ອຍໆເຂດນຶ່ງຂອງເມືອງ Sirte ທີ່ກໍາລັງຂອງສະພາປົກຄອງໄລຍະຂ້າມຜ່ານແຫ່ງຊາດ ຫລື NTC  ພະຍາຍາມ ເຂົ້າຍຶດເອົາ ມາໄດ້ຫລາຍອາທິດແລ້ວ ພວກເຈົ້າໜ້າທີ່ NTC ໄດ້ກ່າວວ່າ ການຍຶດ ເອົາເມືອງບ້ານເກີດຂອງກາດດາຟີໄດ້ ແມ່ນຈະອໍານວຍໃຫ້ເຂົາເຈົ້າສາມາດປະກາດ ໄດ້ວ່າ ພວກເຂົາເຈົ້າໄດ້ປົດປ່ອຍລີເບຍແລ້ວ ໃນວັນຈັນວານນີ້ ເຈົ້າໜ້າທີ່ຂອງສະພາປົກຄອງໄລຍະຂ້າມຜ່ານແຫ່ງຊາດລີເບຍ ກ່າວວ່າ ເມືອງທະເລຊາຍ Bani Walid ແມ່ນປອດຈາກພວກນັກລົບ ຂອງກາດ ດາຟີຢ່າງສິ້ນເຊີງແລ້ວ ກອງກໍາລັງຂອງລັດຖະບານຊົ່ວຄາວລີເບຍໄດ້ທໍາການ ບຸກໂຈມຕີບັ້ນໃໝ່ ໃນວັນອາທິດຜ່ານມານີ້ ຕໍ່ເມືອງ Bani Walid ຊຶ່ງຫ່າງຈາກ ນະຄອນຫຼວງ Tripoli ໄປທາງທິດຕາເວັນອອກສຽງໃຕ້ ປະມານ 170 ກິໂລແມັດ